'Izgubljena generacija' sve brojnija, pogotovo u Jugoistočnoj Europi
U 2011. nezaposlenost mladih u zemljama Jugoistočne Europe smanjit će se za jedan posto - prognozira Međunarodna organizacija rada
Ekonomistica u Međunarodnoj organizaciji rada, Sara Elder, kaže da je najveća stopa nezaposlenosti mladih u razvijenim ekonomijama te u zemljama Srednje i Jugoistočne Europe Novo izvješće o globalnim trendovima zapošljavanja mladih pokazuje da je nezaposlenost među tom populacijom rekordno visoka. Autor istraživanja, Međunarodna organizacija rada, navodi da je na kraju 2009. bez posla bilo rekordnih 81 milijun mladih u dobi od 15 do 24 godine. Očekuje se da će ove godine doći do povećanja tog broja. Objava izvješća poklapa se s početkom UN-ove Međunarodne godine mladih 12. kolovoza. Međunarodna organizacija rada navodi da su izgledi mladih za dobivanje posla bili prilično dobri do 2007. Deset godina prije početka trenutne krize broj nezaposlenih među mladima rastao je za oko 200 tisuća godišnje. Usporedbe radi, u 2009. godini broj nezaposlene mladeži povećao se za šest milijuna i 700 tisuća. Izvješće upozorava da će ovaj trend imati značajne posljedice jer sve više mladih postaje dio onoga što se naziva „izgubljenom generacijom“ u koju spadaju i oni koji su odustali od traženja posla. Ekonomist u Međunarodnoj organizaciji rada i koautorica istraživanja, Sara Elder, kaže da se najveća stopa nezaposlenosti bilježi u razvijenim ekonomijama te u zemljama Srednje i Jugoistočne Europe, koje nisu dio Europske unije: "Samo u ovim dvjema regijama vidimo najveću godišnju stopu rasta kakvu nismo vidjeli ni u kojoj regiji od kad smo počeli voditi ovu statistiku 1991. godine. Stopa nezaposlenosti od 17.7 posto u razvijenim ekonomijama najviša je ikada u toj kategoriji." Podaci Međunarodne organizacije rada pokazuju da se nezaposlenost mladih povećala za 45 posto u razvijenim ekonomijama premda u njima živi svega deset posto globalne mlade radne snage. Izvješće upozorava da su u zemljama u razvoju, gdje živi 90 posto mladih ljudi sposobnih za rad, najveći problem siromaštvo te rad mladih na poslovima nižima od njihove kvalifikacije. Ekonomist Međunarodne organizacije rada i koautor studije, Steven Kapsos, kaže da nerazvijene zemlje ne osiguravaju naknadu nezaposlenoj mladeži. Stoga oni nemaju izbora, rade naporno. Moraju raditi, a većina ih završava u crnoj ekonomiji: "Dakle, to su mladi ljudi koji naporno rade, ali obično na poslovima s niskom produktivnošću te žive u ekstremnom siromaštvu. Ovo je prvo izvješće u kojem iznosimo procjenu njihovog broja. Procjenjujemo da je 2008. godine 152 milijuna zaposlenih mladih ljudi živjelo u siromaštvu s tim da je prag siromaštva međunarodni standard od jednog dolara i 25 centi dnevno. To predstavlja 28 posto ukupne mlade radne snage u svijetu." Međunarodna organizacija rada za sljedeću godinu prognozira blaži rast zapošljavanja mladih u svim regijama. Jedini izuzeci su Srednji istok i Sjeverna Afrika gdje se prognozira daljnje povećanje nezaposlenosti mladih. Najveće smanjenje nezaposlenosti kod mlađe populacije, od jedan posto, predviđa se za Srednju i Jugoistočnu Europu te u državama koje su nastale raspadom Sovjetskog Saveza.